REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/299-13

23. jul 2013. godine

B e o g r a d

ZAPISNIK

26. SEDNICE ODBORA ZA ZAŠTITU ŽIVOTNE SREDINE,

ODRŽANE 23. JULA 2013. GODINE

Sednica je počela u 14,05 časova.

Sednicom je predsedavala Milica Vojić Marković, predsednik Odbora.

Sednici su prisustvovali članovi Odbora: Aleksandra Tomić, Zoran Bojanić, Jelena Travar Miljević, Gordana Čomić, kao i zamenici članova Odbora: Radoslav Milovanović (zamenik Dejana Nikolića), Vesna Marković (zamenik Jelene Mijatović) i Slobodan Veličković (Konstantin Arsenović) i Bojana Božanić (zamenik Milice Vojić Marković).

Sednici nisu prisustvovali članovi Odbora: Željko Sušec, Jelena Mijatović, Biljana Ilić Stošić, Ivan Jovanović, Živojin Stanković, Ivana Dinić, Ivan Karić, Dejan Nikolić, Ljuban Panić, Judita Popović, Konstantin Arsenović i Zoran Vasić.

Osim članova i zamenika članova Odbora, sednici su prisustvovali i narodni poslanici Milica Radović i Miroslav Petković.

Sednici su prisustvovali i : Dejan Novaković, državni sekretar, Leposava Sojić, pomoćnik ministra i Zoran Ibrović, načelnik Odeljenja u sektoru za međunarodnu saradnju iz Ministarstva energetike, razvoja i zaštite životne sredine; Filip Radović, direktor Agencije za zaštitu životne sredine; Goran Trivan, gradski sekretar sekretarijata za zaštitu životne sredine; Miroslav Čučković, predsednik Gradske opštine Obrenovac i Srđan Dragićević, direktor Javnog preduzeća za zaštitu životne sredine; Vojin Nestorović, direktor za korporativne poslove PD TENT, Željko Martinović, samostalni saradnik za odnose s javnošću PD TENT i Tamara Jevremović , PD TENT; Milena Šljivić, viši stručni saradnik za komunalne i poslove zaštite životne sredine u Gradskoj opštini Kostolac, Milutin Stanković, direktor Proizvodno-tehničkih poslova PD ''TE-KO Kostolac''; Milorad Grčić, direktor Rudarskog basena Kolubara; Nebojša Bućan, zamenik direktora za proizvodnju Rudnika bakra Bor; Snežana Matić-Besarabić, pomoćnik direktora Gradskog zavoda za javno zdravlje; Katarina Spasović, specijalista higijene, Institut za javno zdravlje Srbije ''Dr Milan Jovanović Batut''; Olga Šipovac, sekretar Sekretarijata za zaštitu životne sredine –Grad Pančevo; Gordana Vasojević, rukovodilac službe zaštite životne sredine HIP Azotara; Iboja Raša, direktor Sektora korporativnih pitanja- HIP Petrohemija i Dragan Zavišić, izvršni direktor funkcije korporativnih i pravnih pitanja - HIP Petrohemija; Valentina Đureta, koordinatorka Alumni programa- Beograski fond za političku izuzetnost; Mirko Popović, Beogradska otvorena škola; Srđan Matović, Arhus centar Kragujevac; Žaklina Živković i Jelena Vasić, Zeleni Srbije.

S obzirom da se na sednici Odbora obavlja rasprava u cilju obaveštavanja Odbora o pitanjima iz njegovog delokruga, sednica je održana bez kvoruma za odlučivanje, na osnovu člana 72. stav 5. Poslovnika Narodne skupštine, po predloženom

D n e v n o m r e d u:

1. Informisanje Odbora za zaštitu životne sredine o preduzetim aktivnostima, koje su preporučene Zaključkom Odbora, donetim na sednici održanoj 28. juna 2013. godine, u vezi sa podizanjem pepela na jalovištu TE „Nikola Tesla“ u Obrenovcu.

Prva tačka dnevnog reda - **Informisanje Odbora za zaštitu životne sredine o preduzetim aktivnostima, koje su preporučene Zaključkom Odbora, donetim na sednici održanoj 28. juna 2013. godine, u vezi sa podizanjem pepela na jalovištu TE „Nikola Tesla“ u Obrenovcu**

U uvodnom izlaganju, predsednik Odbora naglasila je da je Odbor već na prethodnoj sednici održanoj 28. juna 2013. godine pokazao da neće biti samo posmatrač koji će pratiti šta se dešava u državi u kojoj ima mnogo problema u oblasti zaštite životne sredine, nego da će biti akter koji će tražiti odgovornost onih koji ne rade svoj posao kako treba i koji dovode u pitanje zdravlje i život građana Srbije. Sednica Odbora sazvana je na predlog člana Odbora Jelene Travar Miljević, s obzirom da je na prošloj sednici izneto da bi bilo dobro da čujemo šta se dešava sa drugim gradovima koji su takođe na mapi Srbije označeni kao gradovi koji imaju problema sa visokim zagađenjem. Iz tog razloga su na ovu sednicu pozvani, pored predstavnika lokalne samouprave iz Obrenovca i predstavnika privrednog društva TENT, i predstavnici lokalnih samouprava i privrednih društava iz Pančeva, Lazarevca, Obrenovca, Kostolca i Bora, kako bi svi zajedno sagledali kako će se stvari odvijati i da procenili šta možemo da uradimo da ovo leto i jesen prođu bez nekih incidenata i udesa koji mogu da naprave vrlo ozbiljne probleme građanima Srbije. Ukazala je na to da je veoma važno da se u ovaj zajednički posao uključe i predsednici opština, kako bi i oni preuzeli deo odgovornosti koju prema građanima imaju.

Član Odbora Jelena Travar Miljević dodala je da je održavanje ove sednice Odbora predložila kako bi Odbor, pored zakonodavne i predstavničke funkcije, ostvario i kontrolnu funkciju. Predložila je da u septembru Odboru bude dostavljen izveštaj o tome šta je preduzeto i dokle se stiglo, jer samo tako parlament može u punoj meri da ostvari kontrolnu funkciju i samo smo na taj način narodni poslanici mogu da budu zaista zastupnici građana. Predložila je da se pozovu i predstavnici Gradskog zavoda za javno zdravlje i Instituta za javno zdravlje „dr Milan Jovanović Batut“, jer jedino kada se svi na ovaj način pribavljeni podaci ukrste, a i kada se Odboru predoči šta to i na koji način utiče na zdravlje ljudi, mogu se predlagati potpuna, odgovorna rešenja ovog problema. Istakla je da veruje da ćemo u Srbiji za koju godinu raditi na predupređivanju ovakvih problema, a ne na njihovoj sanaciji kada se pojave.

Ministarstvo energetike, razvoja i zaštite životne sredine je Odboru dostavilo informaciju pisanu informaciju o preduzetim aktivnostima u vezi sa podizanjem pepela na jalovištu Termoelektrane „Nikola Tesla“ u Obrenovcu, a Gradski zavod za javno zdravlje Beograd dostavio je odgovor na pitanje koje je na prethodnoj sednici postavila član Odbora Aleksandra Tomić o studijama merenja posledica na zdravlje pod uticajem faktora iz životne sredine.

U diskusiji koja je usledila učestvovali su: Dejan Novaković, Leposava Sojić, Filip Radović, Miroslav Čučković, Željko Martinović, Vojin Nestorović, Goran Trivan, Tamara Jevremović, Nebojša Bućan, Gordana Čomić, Olga Šipovac, Mirko Popović, Aleksandra Tomić, Gordana Lazović, Milutin Stanković i Jelena Travar Miljević.

Ukazano je na činjenicu da je, posle prethodne sednice Odbora, Ministarstvo preuzelo obavezu vršenja češćih kontrola u Obrenovcu, pa je Sektor kontrole i nadzora pojačao inspekcijski nadzor. Pojašnjeno je da kada se podnosi prijava za privredni prestup protiv prekršioca, podnosi se i protiv direktora. To je zakonska obaveza. Inspekcija je 26. juna, odmah nakon udesa, podnela prijavu protiv „TENT“ Obranovac i odgovornog lica, a to je direktor. Poslednja prijava podneta je pre pet godina, a to je bila prva prijava u ovom mandatu. Nakon preuzete obaveze da se na 15 dana vrši nadzor, inspekcija je to i učinila. U poslednjih 11 meseci bilo je oko 10 000 inspekcijskih pregleda iz osam oblasti koje kontroliše ovo ministarstvo. Dana 4. jula, počele su redovnije inspekcije. Tog dana je konstatovano da „TENT“ kvasi površine koje su ogoljene, koje nisu zasejane, a koje nisu bile problematične prilikom poslednjeg akcidenta 26. juna. Tog dana je utvrđeno da su u funkciji svi prskači i topovi. Dana 5. jula se došlo je do jednog intervala pojačanog duvanja vetra, pa je inspekcija, po prijavi građana, odmah izašla na teren i utvrdila da je došlo do podizanja pepela i da se to dogodilo pred oluju, a kiša je pomogla, uz prskače, i smirila vetar. Utvrđeno je da još nije preduzeto ništa po nalogu inspekcije, osim pojačanog prskanja, da se predupredi ovakvo stanje u svakom danu kada dolazi do pojačanog duvanja vetra. Nakon izlaska inspekcije na teren, doneto je novo rešenje od strane inspekcije sa rokom izvršenja odmah da se maksimalno uključe sva sredstva za prskanje, topovi prskači, sve što može da predupredi sličnu situaciju, dok se ne započne sa naloženom merom vanredne tehničke zaštite pepelišta do novog zasejavanja u jesen. Nakon izvrenog inspekcijskog nadzora 11. jula, doneto je novo rešenje o primeni tehničkih mera, sa preciziranim rokom do 5. avgusta. 16. jula je inspektor ponovo, posle pet dana, izašao na teren. Konstatovano je da „TENT“ izvršava obavezu pojačanog prskanja i stvaranja vodenog ogledala i vezivanja pepela iz dodatnih sredstava za prskanje. Tada je inspektorima dat na uvid ugovor kojim je „TENT“ regulisao tehničku rekultivaciju pomenute sporne kasete, po ugovoru, prekrivanjem svih 70 hektara slojem zemlje debljine 20 centimetara. Zapisnički je konstatovano od strane predstavnika „TENT“-a da će 17. jula početi nalaženje zemlje i zaštita, što je i učinjeno 18. jula. Ponovno je izvršena kontrola i utvrđeno je da se zemljom prekriva zadata površina od 70 hektara i da su uključeni pojačani prskači na ostaloj površini koja nije pod zemljom i koja neće biti zaštićena. Zaključeno je da se naložene mere poštuju u meri i u roku koji je zadat. Inspekcija u poslednjih 11 meseci stekla uvid u stanje životne sredine i izvršila pojačane inspekcijske nadzore, utvrdila stanje i napravila predlog dinamike kontrole i za „Kolubaru“, Kostolac i Bor, ne samo radi kažnjavanja, nego i da bi sve aktere malo podsetili na obavezu sprovođenja zakonskih obaveza. Pančevo sada kontroliše Pokrajinska inspekcija po zakonu i izvršena je primopredaja posla i dokumentacije. Ukazano je na to da je prošle nedelje u Boru ponovo došlo do prekoračenja vrednosti, pa ke Inspekcija reagovala. Zaustavljen je, u meri u kojij je moguće, kako se to radi po Akcionom planu, rad topionice dok se ne spusti nivo, a podneta je i prijava protiv RTB „Bor – Topionice“ i protiv direktora. Prethodna prijava koja je podneta u junu i procesuirana od strane tužilaštva. Sud pozvao inspektora da svedoči. To se retko dešava. Istaknuto je da je dobro da „zagađivači“ saznaju da će ministarstvo odmah podneti prijavu, što do sada nije bilo praksa, kako bi shvatili da, kada prekrše zakon, koji važi za sve nas, sledi kazna.

Prema merenjima Agencije za zaštitu životne sredine, prethodne nedelje je takođe došlo do značajnog povećanja suspendovanih čestica u vazduhu. One su, u jednom trenutku, na satnom nivou iznosile 400 i nešto suspendovanih čestica, a 50 suspendovanih čestica mikrograma po kubnom metru je dozvoljeno Uredbom o kvalitetu vazduha. U Boru je bilo prethodne nedelje značajnih povećanja sumpor-dioksida. Akcionim planom i Uredbom Vlade, RTB „Bor“ bi trebalo da nakon 1000 čestica sumpor-dioksida u vazduhu obustavi proizvodnju. U vezi sa tim, inspekcija prošle nedelje blagovremeno odreagovala.

Istaknuto je da se, uz punu koordinaciju sa resornim ministarstvom, sa privrednim društvima, Termoelektrana „Nikola Tesla“ i privrednim društvom „Kolubara“, i sa njihovim rukovodiocima, došlo do jednog nivoa brzog rešavanja. Činjenica da je novoizabrani direktor za koorporativne poslove Vojin Nestorović, do skoro radio kao stručni saradnik u JP za zaštitu životne sredine Obrenovca je nešto što je daje dodatni kvalitet u funkcionisanju i saradnji između gradske opštine Obrenovac i privrednog društva „TENT“. Ukazano je na potrebu nalaženja sistemskog rešenja za sve dodatne količine pepela, s obzirom da će velike investicije i izgradnja bloka B3, odnosno jednog novog pogona, dovesti do toga da će i u narednim decenijama „TENT“ nastaviti sa proizvodnjom električne energije. Više od polovine struje koja se proizvede u Srbiji, proizvedi se u ta dva objekta. Predloženo je da se izmenama Zakona o upravljanju otpadom, predvidida se pepeo kao otpad tretira kao nešto što može biti repromaterijal u izgradnji puteva, što bi spasilo opštinu Obrenovac od daljeg zatrpavanja pepelom. Opština Obrenovac je veličine 400 kvadratnih kilometara i 2% opštine čine deponije pored termoelektrana A i B, što ukazuje na to koliki problem u budućnosti ta količina pepela može predstavljati. Količine pepela koje imamo mogu biti dovoljne za motivaciju inostranih kompanija iz okruženja, koje se bave izgradnjom velikih koridora (u Rumuniji i Bugarskoj, krak Koridora 8, kao i Koridor 11 i završetak Koridora 10, eventualno Moravski koridor i svi ostali veliki putni pravci). Naglašeno je da ovaj problem više nije problem Obrenovca, jer taj oblak koji se podigao može krenuti ka Surčinu, ka Novom Beogradu, ka Lazarevcu, Lajkovcu ili ka Vladimircima i Šapcu i zato je to nešto što zahteva jedno ozbiljno i brzo reagovanje.

Odbor je obavešten da direktor Privrednog društva „TA Nikola Tesla“ Čedomir Ponoćko nije mogao da prisustvuje sednici Odbora, jer je na sastanku sa predstavnicima Vlade Japana i japanske državne agencije u vezi sa jednim velikim ekološkim projektom odsumporavanja, koji će biti realzovan sledeće godine. Istaknuto je da činjenica da je javnost obaveštena o dešavanjima u Obrenovcu iz Narodne skupštine, da je pokrenuta briga za žitelje Obrenovca i Srbije, dala je za pravo „TENT“-u da otvorimo širom kapije medijima, koji su detaljno izveštavali o tome i šta se dešava i šta je prouzrokovalo akcidente, a i da pokaže da niko u „TENT“-u nije sedeo skreštenih ruku, već da je problem iskrsao nizom nekih nepredviđenih okolnosti. Odbor je obavešten da je tog dana od EPS-a stiglo odobrenje za pokrentanje postupka nabavke semena za jesen, i to u poslednjem trenutku, što je propisano zakonom. Osvrnuvši se na akcident, koji se dogodio 24. juna, direktor za korporativne poslove PD TENT istakao je da je tada izmerena brzina vetra od 40-70 kilometara na sat i da je taj vetar poneo pepeo sa deponije koja je dostigla svoju kotu od 110,5 metara (to je konačna kota i više se na njoj neće deponovati pepeo). Na deponiji su trenutno u funkciji svi topovi, tifoni i prskači, a radnici redovno obilaze opremu za kvašenje i otklanjaju eventualne kvarove. Od 26. juna do danas bilo je šest redovnih i vanrednih inspekcijskih pregleda, a naložene mere su izvršene. Inspekcijskim pregledom od 11. jula naloženo je da se do 5. avgusta primene mere za sprečavanje aero-zagađenja, uslovljeno razvejavanjem pepela. TENT će zatražiti da se izvršenje ove mere malo odloži, s obzirom da se radi se o veoma velikoj površini od 70 hektara, na koju je potrebno izvesti i razastrti 120 hiljada kubnih metara zemlje. Od 17. jula počelo se sa dovoženjem mehanizacije. Četiri kamiona nasula su zemlju i napravili put, jedan ulaz i jedan izlaz, da ne bi imali probleme oko mimoilaženja. Sledećeg dana priključilo se devet kamiona i izvezeno je preko 1.000 kubnih metara zemlje. Narednog dana dovezeno je 13 kamiona, koji su u 122 ture, izvezli 1.730 kubika zemlje. Zatim je u 180 tura, sa 23 kamiona, izvezeno rekordnih 2.727 kubnih metara, što ukazuje na to da bi, po toj dinamici, radovi mogli da budu završeni mnogo pre roka. TENT pokušava da dnevno izveze 3.000 kubika, ali su se pojavili problemi: po prijavi građana, policija je bila na putu i kontrolisala kamione, usporavala ih i stvarala gužvu, što je značajno smanjilo dinamiku, a zatim je gradska inspekcija za saobraćaj postavila vage, pa kamioni nisu hteli da voze. Građani su prijavili da im kamioni smetaju, dižu prašinu itd. To je rešeno tako što je vatrogasnoj brigadi u okviru TENT-a naloženo da taj put pokvase. Izneo je informaciju da je iz Opštine Obrenovac stigla prijava Gradskoj inspekciji za saobraćaj.

Istaknuto je da će se Sekretarijat za zaštitu životne sredine sve više baviti TENT-om, jer je na teritoriji Beograda, bez obzira na ovlašćenja. Postavljena su pitanja: šta je TENT uradio posle nalaza inspekcije? Kako je moguće da se, posle svih uveravanja datih na prošloj sednici Odbora, u roku od 10 dana ponovi isti događaj? Izražena je sumnja da TENT čini sve da bi situacija bila bolja nego što jeste. Istaknuto je da neko mora da bude odgovoran za to što se to tamo nije uradilo kako treba i da snosi deo odgovornosti za rezultate. Ukazano je na to da novo rukovodstvo TENT-a ima sad sve preduslove da stvari koje možda do sada nisu bile kako valja promeni na bolje. Napomenuto je da problem sa deponijama pepela nije samo u tome što vetar razvejava pepeo, već i u tome što ono što se ocedi sa tih deponija, verovatno ide direktno u Savu. Ukazano je da ćemo biti u prilici da inostranim sredstvima rešavamo taj problem. Pnovo je ukazano na dva načina za rešavanje problema: 1. biološki – rekultivacija (istraživanja koja su radili Institut za hemiju i metalurgiju, Institut za fiziku, Institut „Siniša Stanković“) i 2. hemijski. postavljeno je pitanje zašto se ne primenjuje biološki način, s obzirom da je EPSnajveći privredni subjekt, pa je neverovatno da za to nema novca. Skrenuta je pažnja na to da se, pozajmljivanjem zemlje za nasipanje deponije, na drugom mestu pravi šteta. Zbog eolske erozije, sa slojem od 20 centimetara verovatno će se problem rešiti za neki kratkoročni period i ponovo pojaviti. Efekat svega toga neće biti dovoljno dobar. S obzirom da je TENT prošle godine izvršio eksperimentalo istraživanje jednog od preparata koji je u stanju da ugljenu prašinu, pepeo i ostalo spusti na zemlju, što je inače vrlo komplikovan hemijsko-tehnološki postupak, postavlja se pitanje zašto nije korišćen, kada je komisija utvrdila da je taj preparat u potpunosti ostvario svoju funkciju i sprečio razvejavanje pepela u svim vremenskim uslovima u posmatranom periodu. Postavljeno je pitanje ko je doneo odluku da se koristi odabrana metoda. Ukazano je na potrebu da TENT za postupke koje preduzima, kada su u pitanju deponije, konsultuje stručnjake koji se bave tim oblastima i da primeni one metode koje su stručnjaci već dokazali da su validne i da daju rezultate. Gradski sekretarijat će, zajedno sa predstavnicima gradske opštne Obrenovac obići stanovnike Obrenovca i sa njima obavitirazgovore u narednom periodu.

Posle kratke pauze za kafu, Odbor je nastavio sa radom. Odgovoreno je da je odluku o načinu rešavanja problema donelo poslovodstvo TENT-a i izneto mišljenje da je hemijski tretman pepela najskuplja metoda. Glavni projekat korišćene biološke metode rekultivacije deponije pepela sačinjen je od strane diplomiranih inženjera šumarstva sa licencom, i u njemu su naložene sve stavke, počevši od semenskog materijala, đubriva i načina izvršenja samih radova, kojih se TENT pridržava.

U nastavku diskusije, istaknuto je da već sto godina u Boru zagađujemo i vazduh i zemlju i vodu, a da je za sve to vreme veoma malo preduzeto i to u poslednje četiri godine. Incidenti se dešavaju i dešavaće se, ali sa izgradnjom nove topionice, koja će biti završena do kraja ove, a najkasnije u toku sledeće godine, prestaće svi ovi problemi i incidenti. Proizvodnja se zaustavlja onog trenutka u topionici kada vremenski uslovi to nalažu, kada koncentracija štetnih gasova pređe granice, ali to se dešava retroaktivno, jer nema vremena da se to istog trenutka zaustavi. Iznet je stav da je u redu kažnjavati preduzeće, ali da nije u redu kažnjavati i odgovorno lice. postavljeno je pitanje zašto nisu kažnjavani direktori ranijih godina? Ukazano je i na problem zagađenja reka u Boru. Pojašnjeno je da, po Zakonu o privrednim prestupima, obaveza je inspektora, ako utvrdi nepravilnosti, da podnese prijavu za privredni prestup protiv firme i odgovornog lica. Ukoliko inspektor utvrdi nepravilnosti, a ne podnese prijavu, on odgovara.

Predsednik Gradske opštine Obrenovac je demantovao tvrdnju da je inspekcija ove opštine podnela prijavu protiv TE „Nikola Tesla“, odnosno protiv izvođača radova na terenu. Istaknuto je da je činjenica da sa jedne tačke na teritoriji gradske opštine Obrenovac treba prevesti na drugu tačku sa 12.000 kamiona 120.000 kubika zemlje nešto što svakako zahteva saobraćajni elaborat i zahteva nadležnu reakciju saobraćajne policije i da se to odvija po svim zakonskim normama.

Član Odbora Gordana Čomić iznela je dve preporuke za sve prisutne na sednici Odbora: 1. da pročitaju propise, koji se odnose na posao kojim se bave, pošto tada dve trećine argumentacije koja je izneta ne bi mogla da bude izgovorena; 2. ukoliko prisutni smatraju da propisi koji su na snazi nisu takvi da omogućavaju normalan tok proizvodnje, očuvanja, unapređenja, odgovaranja standardima, koje kontroliše inspekcija, onda bi ovaj odbor mogao da razmatra iz kog razloga neko želi da menja te propise, a ne ovo što je na dnevnom redu ove sednice. Postavila je pitanja: ako već dođe do akcidenta, a ne postoji protokol ponašanja u slučaju akcidenta, ko je odgovoran? Ako dođe do akcidenta i ne postoji protokol, a utvrde se mere kojima akcident mora da bude saniran, da li je potrebna saobraćajna inspekcija da bi se naložilo da se put kojim kamioni dovoze zemlju poprska, da ne bi dizali prašinu? Ako smatramo da nije pošteno i fer da u zakonu bude princip „zagađivač plaća“, ko treba da plaća štetu koju neko načini? Rekla je da ne može da ima razumevanja za nekoga ko je dobio javni posao u odgovornost i ko kaže da zakon ne može da se primeni, kao i da javni posao podrazumeva i javnu odgovornost. Ukoliko ne postoji protokol o međusobnom postupanju u slučaju akcidenta između TENT-a, Obrenovca, Beograda i Republike Srbije, onda imamo mnogo veći problem nego što je vetar. Postavila je i pitanje kako će sve to da izgleda za pet godina od danas? Da li će nam ovde onda razgovor biti sličan kao što smo imali oko trenutnog akcidenta? Istakla je da u je ovom odboru nam nebitno ko je iz koje političke stranke, posebno kada na sednicu dođe neko ko je dobio određenu odgovornost. Ako Odbor uoči da je to problem iz koga proističe nedostatak protokola, nedostatak komunikacije i saradnje, svi će biti jednako krivi. Odbor će zatražiti od tri ministra (za državnu upravu i lokalnu samoupravu, za zaštitu životne sredine i za rudarstvo) da podnesu izveštaj o ovome i da da preduzmu mere prema svima koji su odgovorni za posao koji se zove zaštita unapređenja životne sredine ili sanacija akcidenta.

Istaknuto je da je Ministarstvo prepoznalo krivce, u skladu sa zakonom. Ukazano je da se radi o problemu koji je toliko veliki da on ugrožava zdravlje svih ljudi na toj teritoriji i zbog toga je Ministarstvo je podnelo prijave protiv odgovornih lica, jer ih je jasno prepoznalo u sistemu zaštite životne sredine kao odgovorna lica. Objašnjeno je da, što se tiče samih akcidenata i reagovanja na akcidente, ne postoji protokol, ali postoje instrumenti, na osnovu kojih je Sektor za vanredne situacije, koji pripada MUP, taj koji je nadležan u slučaju kada dođe do ovakvih pojava ukoliko su one u većem obimu. Inspektori Ministarstva su nadležni da prepoznaju faktički problem, da ne budu samo represivni instrument koji podnosi prijave, nego da uputi na Ministarstvo kao nadležni organ koji može da pomogne u proceni koliko je zaista neki metod koristan ili nije koristan. Do sada se niko po ovom pitanju nije obraćao Ministarstvu. Kod primene određenih metoda potreban je projekat koji odobrava Ministarstvo, upravo zato što se radi o hemijskim sredstvima, koja isto tako mogu da budu opasna i po stanovništvo koje je na toj teritoriji. S obzirom da ovakav lanac povezanosti između primene metode i donošenja odluka postoji, on zahteva odgovornost svakog u lancu, od onog radnika koji radi u toj organizaciji do onog koji o tome odlučuje u opštini i u gradu Beogradu do republičkog nivoa. Ministar je odlučila da se uvede monitoring nad ne samo Obrenovcem, nego na čitavoj teritoriji Republike Srbije i da se definišu „crne tačke“ u naredna dva meseca, što će narodnim poslanicima biti dato na uvid. Prilikom rada na izmenama i dopunama Zakona o upravljanju otpadom, uradiće se analiza da bi se utvrdilo da li uopšte može pepeo da se koristi u svrhe gradnje autoputa ili nekih drugih regionalnih puteva. U Ministarstvu je uvedena telefonska linija, koja je dostupna 24 sata u toku dana, objavljena na sajtu ministarstva i u javnim glasilima. Vlada mišljenje da je zaštita životne sredine trošak, a zaštita životne sredine nikako nije trošak, već moe da bude neverovatan resurs za državu Srbiju. Procena je da će do završetka pregovora državu Srbiju zaštita životne sredine koštati oko 5 milijardi evra. Kada se zna u kakvoj situaciji se nalazi država, postavlja se pitanje kako i na koji način će to država platiti? Odbor je obavešten da je završen Izveštaj o stanju životne sredine za 2012. godinu i da će uskoro biti podnet Narodnoj skupštini, a da će Odboru biti dostavljen spisak projekata koji su predviđeni u okviru Ministarstva. Evropska komisija je prošle nedelje poslala svoje eksperte koji su razgovarali sa predstavnicima Ministarstva o stanju obuhvaćenom poglavljem 27 za pregovore sa EU i ponuđeno je da se na nekoj od narednih sednica Odbora razgovara o pregovorima, kako bi se ukazalo na to koliko je to jedna velika oblast i koliko ona zahteva novca.

U nastavku diskusije dat je primer Grada Pančeva, u kojem je dolazilo do povećanih koncentracija pojedinih zagađujućih materija, i zato je formiran tim, koji se sastojao od svih relavantnih učesnika koji su u obavezi da vode računa o zaštiti životne sredine, počevši od operatera, svih nadležnih organa u lancu MUP, odnosno Odeljenja za vanredne situacije, zdravstvenih institucija i drugih stručnih institucija i definisani su zadaci tog tima, što je rezultiralo ustanovljavanjem procedure o postupanju u situacijama povećanog aero-zagađenja, koja definiše ko je sve za šta odgovoran i kako postupa. Građani Pančeva su obavešteni gde mogu da se jave Centru za obaveštavanje i uspostavljeno je i dežurstvo u okviru Gradske uprave, Sekretarijata za zaštitu životne sredine, koje kontinuirano tokom čitavog dana i u radno vreme i u popodnevnim i u noćnim satima postoji.

Istaknuto je da način rada Odbora za zaštitu životne sredine predstavlja neku vrstu izuzetka, u kome svi akteri, koji jesu učesnici u kreiranju politike ili posmatrači politike životne sredine, imaju priliku da zajedno razgovaraju i izražena nada da će u budućnosti svi zajedno biti, ne samo posmatrači, već i učesnici. Ukazano je na to da nemamo sistem za kreiranje politike životne sredine u kojoj se prvo ispitaju sve alternative, a onda se dođe do najboljeg rešenja. Potrebno je ozbiljno da preispitamo svoju energetsku budućnost. Konstatovano je da princip „zagađivač plaća“ ne predstavlja kažnjavanje zagađivača, jer one kompanije koje koriste prirodne resurse da bi proizvodile energiju ili bilo šta drugo, koriste prirodne resurse koji su javno dobro, koji pripadaju svim građanima. Time što plaćaju nadoknadu, oni plaćaju za štetu koju nanose životnoj sredini. Dakle, oni nisu time kažnjeni. Postavljena su pitanja: da li je i inspekcija u poslednjih godinu dana isto tako intenzivno pratila dešavanja u Obrenovcu, Kolubari i u drugim gradovima koji zbog činjenice da se tamo nalaze energetska postrojenja proizvode ozbiljne posledice po životnu sredinu? šta je sektor za vanredne situacije činio u prethodnom periodu, s obzirom da je ponovo Odbor pokrenuo priču o zagađenju? Istaknuto je da civilno društvo državne institucije ne posmatramo po partijskim bojama, jer životna sredina ne može da se štiti od mandata do mandata, ona mora da se štiti u jednom dugoročnom periodu i mi svi treba na tom poslu da sarađujemo. Organizacije civilnog društva žele da pruže podršku za politiku koja će uzeti u obzir mogućnost smanjenja karbonske zavisnosti ove zemlje, politiku koja će biti inkluzivna i participativna, i kada je u pitanju podizanje svesti građana i kada je u pitanju konkretna aktivnost na lokalnom nivou, ali i kada je u pitanju saradnja na projektima gde bi mi mogli da pruže i finansijsku pomoć. Predloženo je da Odbor donese zaključke, koje će moći u septembru da proverimo da li se postupilo u skladu sa njima, da se vidi šta je na tome urađeno.

Konstatovano je da Odbor okuplja aktere koji razgovaraju na jedan kvalitetan način, uz superviziju narodnih poslanika, što je dobro u smislu dobijanja adekvatne informacije i javnosti. Član Odbora Aleksandra Tomić predložila je da se na neku od narednih sednica Odbora pozove i načelnik Sektora za vanredne situacije Predrag Marić, koji bi Odboru podneo izveštaj o akcidentima, s obzirom da na to da je ih je u 2012. godini bilo 46, a u 2011. godini 170, kako bi članovi Odbora bili kvalitetnije informisani i mogli kasnije, kada dođe do određenih zakonskih predloga, na adekvatan način da raspravljaju o njima, ne deleći se mnogo po stranačkim bojama, kako bismo došli do kvalitetnih rešenja za otvaranje poglavlja 27, koje se otvara tek za tri godine. Za te tri godine mi moramo da postavimo te zdrave osnove. Takođe je predložila da Odbor zatraži izveštaje o određenim „crnim tačakama“, ne samo od ministarstva, već i od drugih institucija.

Predloženo je da Odbor organizuje jednu posebnu sednicu, na kojoj bi se bavio južnom industrijskom zonom u Pančevu, gde se najdalje otišlo u ovoj državi u organizaciji sistema, kao i svih zaposlenih „Azotari“ i u svim fabrikama koje posluju u Pančevu, u gradskoj upravi, sa Centrom za vanredne situacije, uz veliku pomoć Ministarstva, kako iz Sektora za kontrolu i nadzor, tako i svih ostalih sektora, ali i pokrajinskih organa sa kojima sarađuju. Potrebno je da se čuje i pozitivna strana priče, jer se iz tog iskustva može i naučiti.

Konstatovano je da smo za proteklih 20 godina ogroman put prevalili, kada je u pitanju razumevanje pitanja zaštite životne sredine. Na početku je postojao problem kako da ubedimo donosioca odluka da objave elementarnu informaciju o kvalitetu životne sredine, što je danas uobičajena praksa. Upozoreno na sistemsku grešku, jer dokle god menadžment bude odlučivao o tome šta treba da se radi, kada je u pitanju životna sredina, a bez prisustva stručnjaka koji su kompetentni da daju svoj stav o određenom pitanju, donosiće se odluke da se primeni ono što je jeftinije. Privrednim društvima je predložena da, kada budu donosili odluke o pitanjima životne sredine pitaju stručnjake i institucije, iako će na kraju menadžment doneti svoju odluku.

Odbor je informisan da u Kostolcu postoje dve deponije: jedna je 40 godina stara i koju će biti zatvorena ove godine i druga, koja je puštena u rad 2010. godine i koja radi po svim evropskim standardima. Izneta je sugestija zakonodavcu u vezi sa Uredbom o odlaganju otpada na deponijama, („Službeni glasnik RS“, broj 92/10), koja ne tretira pepeo kao poseban industrijski otpad, već ga tretira kao komunalni otpad, da se pepeo tretira kao neopasan otpad. „Kostolac“ je zajedno sa lokalnom zajednicom, Gradskom opštinom, konkurisao kod Ministarstva za lokalnu samoupravu za projekat u vezi sa deponijom i traže instituciju koja će da im pomogne, jer je za realizaciju tog projekta potrebno 2.380.000.000 dinara. Po projektu u naredne tri godine treba to da se zatvori stara deponija.

U diskusiji je ukazano na još jednu kritičnu tačku u Obrenovcu, koja se nalazi uz fabriku „Bazna hemija“, u Bariču. Sa spoljašnje strane ograde se nalazi nekoliko desetina buradi sa piralenom, koji su potpuno otvoreni i za dejstvo kiše, snega i vetra. Opština je finansirala elaborat o uklanjanju tog otpada, što će koštati oko 100.000.000 dinara. Projekat je predat državnom sekretaru Zdravkoviću, prilikom njegove posete Ubu i Obrenovcu, pre nekoliko meseci. Od Odbora je zatraženo da u budućnosti prati veliki ekološki problem, na koji je ukazano.

Po završenoj iscrpnoj diskusiji, predsednik Odbora je predložila da Odbor donese zaključke na narednoj sednici, s obzirom da nije bilo kvoruma za odlučivanje i iznela kako bi zaključci Odbora trebalo da glase:

1. Odbor za zaštitu životne sredine će jednom u šest meseci održavati sednice, na kojima će pratiti sprovođenje donetih zaključaka i rešenja inspekcije i pozivati sve zainteresovane strane, uključujući i Sektor Ministarstva unutrašnjih poslova za vanredne situacije, kako bi stekao uvid u sve što je preduzeto;

2. Odbor zahteva od svih institucija da rade svoj posao ekspeditivno i da o tome redovno izveštavaju Odbor;

3. Odbor će održati sednicu na kojoj će se upoznati sa načinom na koji su lokalne samouprave rešile određene probleme u vezi sa blagovremenim i efikasnim reagovanjem na akcidente;

4. Odbor će zatražiti od Ministarstva energetike, razvoja i zaštite životne sredine i od drugih institucija informaciju o stanju životne sredine i inspekcijskom nadzoru u PD RB „Kolubara“, PD „Termoelektrane i kopovi Kostolac“, RTB Bor, „HIP Azotara“ Pančevo i Rafineriji nafte Pančevo, koju će razmotriti na nekoj od narednih sednica.

Sednica je završena u 16,30 časova.

SEKRETAR PREDSEDNIK

Milica Bašić Milica Vojić Marković